| **Sigitas Tamkevičius** |
| --- |
| Kardinolas |
|  |
| Sigitas Tamkevičius Veprių bažnyčioje |
|  |
|  |
| Gimė | 1938 m. lapkričio 7 d. (85 metai)Gudonys, Lazdijų rajonas |
| Tautybė | lietuvis |
| Tėvas | Motiejus Tamkevičius |
| Motina | Anelė Tamkevičienė |
| Kardinolas |
|  |
| Veikla | katalikų dvasininkas, kardinolas |
| Sritis | religija |
| Organizacijos | Kauno arkivyskupija |
| Pareigos | arkivyskupas emeritas |
|  |
| Išsilavinimas | aukštasis |
| Alma mater | 1962 m. Kauno kunigų seminarija |
|  |
| Žymūs apdovanojimai |
| * 1992 m. Sausio 13-osios atminimo medalis
* 1994 m. Kauno miesto garbės pilietis
* 1996 m. Georgo von Hertlingo medalis (Rėgensburgas, Vokietija)
* 1997 m. Stasio Šalkauskio premija
* 1998 m. Didžiojo Lietuvos kunigaikščio Gedimino ordino 2-ojo laipsnio ordinas
* 1999 m. VDU garbės daktaras
* 2000 m. Lietuvos nepriklausomybės medalis
* 2002 m. Vyčio Kryžiaus 3 laipsnio ordinas, Šv. Pranciškaus Ksavero medalis (Sinsinatis, JAV)
* 2010 m. Lazdijų rajono garbės pilietis
* 2013 m. Laisvės premijos laureatas
* 2019 m. Stasio Lozoraičio premija
 |
|  |
|  **Vikiteka** | Sigitas Tamkevičius |

**Sigitas Tamkevičius**, SJ (g. 1938 m. lapkričio 7 d. Gudonyse, Lazdijų rajonas) – Romos katalikų bažnyčios dvasininkas, kardinolas, Kauno arkivyskupas emeritas.

Biografija
----------

Šeimoje buvo jauniausias iš keturių brolių. Mokėsi Krikštonių mokykloje, 1955 m. baigė Seirijų vidurinę mokyklą, įstojo į Kauno tarpdiecezinę kunigų seminariją. 1957–1960 m. tarnavo sovietinėje armijoje, po kurios tęsė mokslus. 1962 m. balandžio 18 d. vyskupo Petro Maželio įšventintas į kunigus. 

1962–1975 m. Alytaus, Lazdijų, Kudirkos Naumiesčio, Prienų, Simno parapijų vikaras. 1968 m. tapo jėzuitu. 1969 m. valdžiai uždraudus kunigauti, dirbo metalo gamykloje, vėliau Prienų melioracijos statybos valdyboje. 

1972–1983 m. redagavo „Lietuvos katalikų bažnyčios kroniką".

1975–1983 m. Kybartų bažnyčios klebonas. Čia 1978 m. lapkričio 13 d. kartu su keturiais kunigais įkūrė Tikinčiųjų teisėms ginti katalikų komitetą. Buvo persekiojamas sovietų valdžios institucijų bei specialiųjų tarnybų. 1983 m. gegužės 6 d. kunigo Alfonso Svarinsko teismo metu suimtas ir šešis mėnesius tardytas Vilniaus KGB kalėjime. 1983–1988 m. kalėjo sovietiniuose Permės ir Mordovijos lageriuose. 1988 m. ištremtas į Sibirą, bet po pusės metų paleistas.

1989–1990 m. Kauno kunigų seminarijos dvasios tėvas, 1990–1991 m. rektorius. 1991 m. gegužės 4 d. popiežius Jonas Paulius II paskyrė tituliniu Turudos vyskupu ir Kauno arkivyskupijos augziliaru. 1991 m. gegužės 19 d. Kauno arkikatedroje bazilikoje arkivyskupas kardinolas Vincentas Sladkevičius konsekravo vyskupu. 1996 m. gegužės 4 d. paskirtas Kauno arkivyskupu metropolitu. 1999–2002 m. ir 2005–2014 m. Lietuvos vyskupų konferencijos pirmininkas. VDU Katalikų teologijos fakulteto Didysis kancleris, pirmininkauja Kauno arkivyskupijos „Caritas" organizacijai. 2008 m. Pažaislio tarybos narys.

2015 m. birželio 11 d. Popiežius Pranciškus priėmė Kauno arkivyskupo S. Tamkevičiaus atsistatydinimo iš Kauno arkivyskupijos ganytojo pareigų prašymą.

2019 m. spalio 5 d. konsistorijoje popiežiaus Pranciškaus pakeltas kardinolu, kaip kardinolui-prezbiteriui suteikiant šv. Angelės Meriči titulą. Apie tokį ketinimą popiežius paskelbė 2019 m. rugsėjo 1 d. po vidudienio maldos.

Bibliografija
-------------

Lietuvos katalikų bažnyčios kronika
* Tiesa išlaisvina: arkivyskupo Sigito Tamkevičiaus prisiminimai apie dvidešimt „LKB kronikos" metų. – Kaunas: Kauno arkivyskupijos kurija, 2012. – 95 p.: iliustr. – ISBN 978-9955-9355-9-9;
* Viešpats mano šviesa: arkivysk. S. Tamkevičiaus atsiminimai iš 75 metų, 2013 m. – 367 psl. iliustr. -ISBN 978-609-8130-00-3;

Šaltiniai
---------

1. ↑
2. ↑
3. ↑
4. ↑
5. ↑
6. ↑
7. ↑  Arkivyskupas – Lazdijų rajono garbės pilietis, 2010-02-26
8. ↑   Archyvuota kopija 2020-09-22 iš Wayback Machine projekto.
9. ↑  LVK tinklalapio informacija Archyvuota kopija 2006-07-21 iš Wayback Machine projekto.
10. ↑   Archyvuota kopija 2013-04-12 iš Wayback Machine projekto.
11. ↑
12. 1 2  „Kardinolui S. Tamkevičiui suteiktas šv. Angelės Meriči titulas", „Bernardinai.lt"

Literatūra
----------

* Kronika: Lietuvos Katalikų Bažnyčios kronika: jubiliejinės konferencijos medžiaga / Mindaugas Bloznelis. – 2-asis leidimas. – Marijampolė: Pr. Vaičaičio draugija, 1998. – 96 p.: iliustr. – ISBN 9986-851-17-3
* Bažnyčia, „Kronika" ir KGB voratinklis / Vidas Spengla. – 2-asis leidimas. – Vilnius: Katalikų akadedija, 2001. – 519 p.: iliustr. – ISBN 9986-592-31-3

Nuorodos
--------

Vikicitatos 

Wikiquote logoWikiquote logo
Puslapis Vikicitatose –
***Sigitas Tamkevičius***